Wir, Agnes, von gots gnaden wilent kuniginn ze Ungˀn, ✳ vˀgehen und tuͦn kunt allen den, die disen brief ansehent, lesent oder hoͤrent lesen, nu und hie nach ewklich, ✳ das wir mit guͦter bescheidenheit und do wir es wol getuͦn mochten ✳ bi unsˀm lebennͤ ✳ gekoͤft hant und gegeben ✳ den erberen, geistlichen frowͤn, ✳ ✳ der eptissin und dem convente ✳ Sant Claren ordens ze Kungsvelt,
unser stift, die guͤter, so hie nach geschriben stand, ✳ dieselbn̄ guͤtˀ wir mit unsmˀ barem und bereitem guͦt gekoͧft hant. ✳ des ersten das guͦt ze Endvelden mit kilchensetzen ✳ und mit allen den rechten, ✳ so dar zuͦ gehoͤrten, die wir koͧften umb die geistlichen hˀren, ✳ ✳ den abte und das capitel ze Disentis, ✳ umb zweihundert und fùnf und
drissig march silbˀs, ✳ dieselbn̄ guͦtˀ geltent jaͤrlich siben march. ✳ das guͦt ze Enselingen, ✳ das wir koͧften ✳ umb die geistlichen hˀren von Rinvelden ✳ umb fùnfthalb und drizzig
march silbers, ✳ dasselbe guͦt giltet jaͤrlich drùzehen stuk. ✳ das guͦt, daz wir koͧften umb Ruͤdgˀn Vogt ✳ umb zwenzig march silbers, das gelegen ist ✳ ze Grenikon und giltet
jaͤrlich acht stuk. ✳ der vorgenantˀ guͦter gùlte schaffen wir in das werch ampt vier march gùlte, da mit si jaͤrlich kùrsennen kouffen soͤllent, ✳ und die andern fùnf in das siechhus
und wellen, das ✳ das ein siechmeistrin habe, ✳ dù die siechen frowen da von usrichte, zuͦ dem andren, ✳ so zuͦ dem siechhus hoͤret. wir schaffen und geben inen oͧch die guͤtˀ, die wir
koͧften umb die geistlichen hˀren ✳ von Hinderlappen umb vier und hundert march silbers, ✳ die gelegen sind ze Roterswile, ze Grenikon, ✳ ze Mucheim und ze Hentzicon, dieselbn̄ guͤtˀ geltent
jaͤrlich vier march geltes, ✳ anderhalbes stukes minre. ✳ das guͦt, das wir koͧften umb den erberen rittˀ ✳ Wˀnhern von Wolon ✳ umb zwo und fùnfzig march silbers, ✳ das gelegen ist ze Husen
und giltet jaͤrlich zwo march geltes. ✳ und zwo march geltes, die wir kouften umb Zwillicon ✳ umb vierzig march silbers. der vorgenantˀ guͦtˀ gùlte ordenon wir den swestˀn in den
advente dru march umb guͦt vische ✳ und fùnf march in die vasten, ouch umb guͦt vische ✳ und umb ris, mandel ✳ und figan ✳ nach ir trost, als vˀre das guͦt gelangen mag, zuͦ dem,
so man inen gewonlich von dem convente git. ✳ und dar zuͦ wellen wir oͧch, daz die swestˀ, die der convent zuͦ den jarziten erwellet hat und der jarziten enphliget, ✳ das dieselbe
swestˀ ✳ die gùlte in neme und ouch die swestˀn da von vˀrichte ✳ alle male nach ir trost ✳ und von dem guͦte nùt andˀs tuͦ noch schaffe, ✳ won als da vor geschribn̄ ist. ✳ wir wellen oͧch, das die eptissin
und die kellerin gebunden sigen, ✳ das si der swestˀ gebn̄ allen den win, den si ze kochennͤ bedarf, ✳ es si pfeffˀ alder salz alder was das si, da man wines zuͦ bedarf, und ouch zuͦ den jarzitē.
weˀ ouch, daz da ichtes ùber wurde, dz wellen wir, das si das teilen uf die fritag in dem jare. wir schaffen und geben in ouch ✳ die guͤtˀ, die wir kouften umb den erbˀn rittˀ, ✳ ✳ den Mùller
von Zùrich, umb vier und zwenzig und hundert march silbers, ✳ dù gelegen sint ze Halwil, ✳ ze Hilficon, ze Vilmaringen un̄ ze Hentzikon, ✳ dieselbn̄ guͤter geltent jaͤrlich sechs march geltes.
das guͦt, das wir koͧften umb Rifriswile umb sechs und zwentzig march, ✳ das ist gelegen ze Egliswile un̄ giltet jaͤrlich zehen stuk. und die guͤtˀ, die wir kouften umb die geistlichen
hˀren von Sant Urban umb vier und vierzig march silbers, ✳ die gelegen sint ze Rubiswile, ✳ ze Hentzikon und ze Totikon. von dien acht march geltes wellen wir, daz man bege das jarzit
unsˀs lieb̄n hˀren, chùnig Andres, seligen, von Ungˀn, ✳ an dem tag Felicis in Pincis und ouch unsˀn jartag uf den tag, als got ùber uns gebùtet, ✳ als hie nach geschriben stat: des ersten
wellen wir, das man ✳ an unsers hˀren und wirtes jartag bach siben mût kernen ✳ und die teile under arm lûte ✳ und zwei pfund den frowen zuͦ dem male ✳ und vier pfunt under si
teile, ✳ jeklich frowen iren teil sunderlich in die hand. ✳ man sol ouch des selben tages under klosnˀin und ✳ under husarmen teilen ein phunt und under ander guͦt lùte, es sigen swesterli
alder bruͤderli, ✳ und den pͥestnˀ, die dar koment, schaffen wir ein pfunt, ✳ da von man inen diz mal gebe. ✳ man sol ouch den bruͦdˀn von dem huse ein pfunt geben zuͦ einem male ✳
und den bruͦdern, die dar koment. ✳ wir wellen ouch, das man des tages under die bruͦder teile drizzig schilling pfenniḡ, jeclichen sinen teil besunders. sie sollent ouh drû pfunt
geben umb wachs ✳ zuͦ dem jarzit. ✳ wir wellen ouch in aller der wise, als wir ùnsˀs des vorbenemten herren, kunig Andres, jartag geordenot und verschriben haben, ✳ das man den
unsˀn jartag also bege ✳ mit aller der wise und ordenunge, und des nichtes abge, won das es eweklich stet belibe. ✳ und wellen, das die bruͦder gebunden sin, ein selmezze ze singēd
und ein vigile, und ein jeklich bruͦder besunder ein selmezze, ✳ und das ouch die frowen gebunden sin, ein jeklichù swester ein vigile und ein hundert ave Maria an beiden jartagen.
wir wellen ouch, das sie jaͤrlich geben einˀ kustrin drû pfunt umb oͤle zuͦ dem lampel ✳ in die lampen ob unser frowen und liebn̄ muͦtˀ, seligen, grabe und in die vor unsˀs hˀren licham.
wir geben und schaffen in ouch den hof ze Sliengen, ✳ den wir kouften ✳ von den geistlichen herren von Sant Johans von Friburg umb fùnfhundert march silbers. ✳ und den hof, den
wir kouften ✳ von Tenvisellin von Nûwenbˀg ✳ ✳ und sinˀ swestˀ ✳ umd nûnzig march silbers, ✳ der ouch ze Sliengen gelegen ist. ✳ und den hof und die guͤtˀ ze Berkhaim ze Ellewilr,
die wir kouften ✳ umb die geistlichen hˀren, ✳ graf Egennͤ und margraf Ruͦdolfen von Hachberg, Sant Johans ordens, umb sibenzig und vierhundtˀ march silbers. ✳ und das guͦt ze
Sulze, das wir kouften von der frowen von Sliengen und von andren lùten umb hundert march, des ein teil gelegen ist ze Gewilr. ✳ und die guͤtˀ, die wir kouften ✳ von den
geistlichen frowen von Sant Kathˀinen von Colmarn ✳ umb hundert march, ✳ die gelegen sint ze Sigoltzhein, ✳ ze Koͤsshein und da bi. ✳ wir wellen ouch und ordenen, das die vorgenantē
guͦtˀ mit einander in Elsazz und in Ergoͤw, obnan un̄ nidnan, ellu mit enander gelichlich ✳ dar zuͦ dienen und helfen in guͦten und in boͤsen jaren, das alle ùnser vorgeschriben meinūg
und ordenūg ewklich volfuͤrt, volbracht und usgerichtet werde ✳ ane alles vallen und sumen. ✳ und des zuͦ warem urkùnde und ewiger sicherheit dieser vorgeschriben dingen, so haben
wir ùnser insigel gehenket an disen brief. ich, swestˀ Agnes, eptissin, und der covent gemeinlich ze Kunigsvelt ✳ binden ùns und geloben ouch, daz wir dis stet haben ✳ und alle
ùnser nachkomen bi unsˀn trùwen, und swenne wir ein eptissinn erwellen, ✳ das dù lob, stet ze haltennͤ, und ein jeklichi swester, die wir emphahen zuͦ der gehorsami, das die
das lobe mit der gehorsami, stêt ze haltenn alles, das vor geschriben stat an disem brief. ✳ und das disù sache stêt und eweklich unzerbrochen belibe, ✳ darumb so han ich, die
eptissin, min insigel gehenket mit des conventes ze Kùngsvelt insigel zuͦ unser gnaͤdigen frowen, der kuniginn, insigel an disen brief, ✳ der geben wart ze Kunigsvelt,
nach Cristi geburt drùzehenhundtˀ jar, dar nach an dem drisigosten jare, an unser frowen tag zuͦ der liechtmizz. ✳